OR รายใหญ่ทยอยขาย
หุ้น OR เมื่อวานนี้ ช่วงเปิดตลาดทำเอาใจเสียววูบ ใจหล่นตุ้บเปิดตลาดที่ 25.00 บาท พอดีก่อนจะร่วงหล่นแบบ “ลงลิฟต์” และมาที่ระดับ 24.60 บาท
หุ้น OR เมื่อวานนี้ ช่วงเปิดตลาดทำเอาใจเสียววูบ ใจหล่นตุ้บเปิดตลาดที่ 25.00 บาท พอดีก่อนจะร่วงหล่นแบบ “ลงลิฟต์” และมาที่ระดับ 24.60 บาท
1 ธ.ค. 2564

หุ้น OR เมื่อวานนี้ ช่วงเปิดตลาดทำเอาใจเสียววูบ ใจหล่นตุ้บ
เปิดตลาดที่ 25.00 บาท พอดี
ก่อนจะร่วงหล่นแบบ “ลงลิฟต์” และมาที่ระดับ (ต่ำสุด) 24.60 บาท
ช่วงที่ราคาหลุด 25.00 บาท พบว่ามีแรงเข้ามาไล่ซื้อที่ราคาตั้งแต่ 24.60-24.90 บาท รวม ๆ กันค่อนข้างมาก
ประเด็นที่น่าสนใจคือ หุ้นขนาดใหญ่ แล้วราคาถูกกดลงลิฟต์แบบนี้ เกิดจากการซัดออกแบบ “ไม้ใหญ่” ของ “นักลงทุนรายใหญ่” แน่นอน จนเกิด “แพนิก เซล” แล้วมีรายย่อยขายตามกันมา
หลังจากนั้นราคาค่อย ๆ ฟื้นตัว และกลับมาอยู่ที่ระดับ 25.00 บาทได้อีกครั้ง เมื่อเวลา 11.40 น.
ราคา OR ขึ้นมาเคลื่อนไหวระหว่าง 25.00-25.25 บาท อีกครั้งเกือบตลอดวัน
จนกระทั่งมาปิดตลาดที่ 25.00 บาท เท่ากับวันก่อนหน้า
เมื่อย้อนกลับไปดูกราฟหุ้น OR
ราคาค่อย ๆ ซึมลงมาตลอด
แม้ว่าจะมีบางช่วงที่ราคาหุ้นดีดขึ้นมาแล้วปิดบวกเป็นบางวันบ้าง
แต่ทรงกราฟแบบนี้ดูไม่ค่อยสวยเท่าไหร่
คล้ายกับว่าหุ้นกำลังถูกทยอยขายออกจากนักลงทุนรายใหญ่
ความพยายามที่จะ “ออกของ” หรือต้องการทิ้งหุ้นของรายใหญ่ จะไม่ซัดออกมาแบบม้วนเดียวจบ
เพราะหากทำแบบนั้น เท่ากับว่าตัวเองยิ่งขาย ราคาหุ้นยิ่งลง ตัวเองจะยิ่งเจ็บมากขึ้น
จึงต้องมีลูกล่อลูกชน กดแล้วดึงกลับไปเรื่อย ๆ เพื่อให้ขาดทุนน้อยที่สุด หรืออาจพอมีกำไรติดปลายนวมบ้างนิดหน่อย
ถามว่านักลงทุนรายใหญ่คนนี้คือใคร
คำถามนี้ไม่มีคำตอบ!!
รู้แต่เพียงว่า ตอนนี้ไม่มีนักลงทุนรายใหญ่คนอื่น ๆ เข้ามาเล่น OR กัน เพราะรู้ว่าหุ้นกำลังถูกขายออก
และแม้จะเป็นการขายที่ค่อนข้าง “นิ่ม”
แต่ “กราฟ” จะเป็นตัวฟ้องทั้งหมดครับ
ราคาหุ้น OR ที่ระดับ 25.00 บาท ไม่ใช่แนวรับทางเทคนิค
แต่เป็นแนวรับทาง “จิตวิทยา” เท่านั้น
ดังนั้น ราคาหุ้นจึงมีโอกาสที่จะหลุดจากระดับนี้ได้อีก ขึ้นอยู่กับกลเกมราคาของนักลงทุนรายใหญ่
ส่วนนักลงทุนสถาบัน หรือกองทุนต่าง ๆ
เชื่อว่าน่าจะมีการทยอยปรับพอร์ต แล้วขายออกมาเช่นกัน
และจะเป็นลักษณะค่อย ๆ หยอดไปเรื่อย ๆ
มีคำถามต่อว่า หุ้น OR ทิศทางผลประกอบการต่อไปเป็นอย่างไร
ก่อนหน้านี้ หรือหลังจากแจ้งผลประกอบการงวดไตรมาส 3/2564 ออกมา นักวิเคราะห์ส่วนใหญ่ยังมองว่าทิศทางไตรมาส 4/2564 จะออกมาดี หรือฟื้นตัวจากการเปิดเมือง คนเริ่มเดินทางกันมากขึ้น
และที่สำคัญธุรกิจที่ไม่ใช่น้ำมัน เช่น กาแฟ น่าจะกลับมาขายดีขึ้น
แต่สิ่งที่คาดการณ์กันไว้อาจไม่ได้ออกมาอย่างที่คาดคิด
เพราะหลังจากราคาน้ำมันขยับขึ้นสูง กลับมีการแทรกแซงราคาน้ำมันจากภาครัฐ ทำให้ “ค่าการตลาด” ของ OR ที่ควรจะได้นั้นกลับลดต่ำลง
บวกกับความกังวลเรื่อง “โอไมครอน” เข้ามาอีก
เคยบอกไว้แล้วว่า ปัจจัยที่จะทำให้ราคาหุ้น OR ดีดขึ้นอย่างมีนัยสำคัญ
นั่นหมายความว่า OR ต้องเสริมความแข็งแกร่งสร้าง Ecosystem Mobility &amp; Lifestyle หรือธุรกิจที่ไม่ใช่น้ำมัน เช่น ยานยนต์ไฟฟ้า สุขภาพ การท่องเที่ยว ทั้งการเข้าซื้อกิจการ การร่วมทุนต่าง ๆ
ธุรกิจต่าง ๆ เหล่านี้ จะให้ EBITDA Margin ที่สูงกว่าธุรกิจน้ำมัน
EBITDA Margin ของธุรกิจนอนออยล์จะอยู่ประมาณ 25-28%
ส่วนน้ำมันจะได้เพียง 2-5%
แต่อย่างที่เคยบอกไป การเปลี่ยนแปลงไปสู่ธุรกิจที่ไม่ใช่น้ำมันจะต้องเป็นแบบ “บิ๊กดีล” ฟังแล้วต้องร้อง “Wow”
ไม่ Wow ราคาไม่ไป
ส่วนนักลงทุนรายใหญ่ เขาคงขี้เกียจคอยด้วยมั้ง